vykom
Čadca – Regionálny úrad verejného zdravotníctva so sídlom v Čadci sa aj v tomto roku zapája do medzinárodnej súťaže, ktorá je zameraná na odvykanie od fajčenia. Vzhľadom na to, že sa jedná o verejnoprospešný záujem, zainteresovaní sa snažia, aby sa do súťaže zapojilo čo najviac občanov – fajčiarov. Súťaž bola prvýkrát zorganizovaná v roku 1980 v USA. Slovensko sa v tomto roku do nej zapája už po šiesty raz. Bude prebiehať na národnej a regionálnej úrovni.
Hlavným koordinátorom bude Úrad verejného zdravotníctva SR v Bratislave a Regionálne úrady verejného zdravotníctva (bývalé štátne zdravotné ústavy). Spomínaná súťaž začína v nedeľu 2. mája a končí v sobotu 29. mája 2004. Pre tých, čo sa zapoja to znamená nefajčiť celý mesiac máj. Účastník musí mať najmenej 18 rokov a aktívnym fajčiarom musí byť najmenej jeden rok. Kompletne vyplnenú vstupnú prihlášku je potrebné odovzdať najneskoršie v deň začiatku súťaže (2. mája). Svedok dosvedčí, že prihlásený spĺňa kritéria a jeho tabaková absencia potrvá počas celej stanovenej doby.
Každý, kto dodrží podmienky, má šancu byť vyžrebovaný a získať medzinárodnú supercenu (10 000 dolárov), alebo regionálnu európsku cenu (2 500 dolárov). V regióne Kysúc je potrebné prihlášku v stanovenom termíne poslať na adresu: Regionálny úrad verejného zdravotníctva, Palárikova 1156, 022 01 Čadca.
(jkk)